text: Dyre lærere i Vejen
  11 august 2015 kl. 05.57
  Fire folkeskoler i Vejen har betalt i alt knap en halv million kroner til et rekrutteringsfirma for at headhunte nye lærere. Helt unødvendigt mener næstformanden i Danmarks Lærerforening. Pengene værd mener skoleleder i Vejen, Allan Lauenblad.
  - Det er pengene værd at betale et rekrutteringsfirma 25.000 kr. for at skaffe den helt rigtige lærer, siger Allan Lauenblad, skoleleder på Østerbyskolen i Vejen til TV SYD
  Fejlansættelser har tidligere kostet skolen dyrt, og derfor er det helt i orden at sætte er rekrutteringsfirma til at finde den helt rigtige lærer til posten, mener Allan Lauenblad.
  Næstformand i Danmarks Lærerforening, Dorte Lange, er ikke enig.
  - De penge skolerne har brugt på rekruttering, kunne de have brugt bedre, siger Dorte Lange til TV SYD.
  - For de samme penge kunne de have ansat en ekstra lærer og forbedret arbejdsmiljøet på skolerne.
  - Der burde være et bredt ansøgerfelt til lærerstillingerne, og de læreruddannede er fint kvalificerede til at arbejde i folkeskolen, siger Dorte Lange.
  